Vullnetarët ndihmojnë imigrantët e paligjshëm
Kritikët duan mbylljen e një qendre ndalimi për personat pa dokumenta që presin datën e gjyqit
Rreth 34 mijë imigrantë pa dokumenta po mbahen në qendrat e ndalimit në gjithë Shtetet e Bashkuara. Shumë prej tyre kanë lënë pas dhunën në Amerikën Qendrore dhe kanë anëtarë të familjes këtu, e megjithatë përballen me deportimin. Korrespondenti i Zërit të Amerikës, Jerome Socolovsky vizitoi një nga qendrat më të mëdha ku kritikët që duan mbylljen e saj po përpiqen të ndihmojnë të ndaluarit brenda saj. Vullnetarja Beatriz Henao përpiqet që të qetësojë një të ndaluar salvadorian, duke i thënë se Zoti nuk vonon kurrë. Nilson Flores u kap në kufi në maj dhe u soll në Qendrën e Ndalimit Stewart në Georgia, ku mbahen të ndaluarit meshkuj. Shumica dërgohen në vendin e tyre, pavarësisht nga kushtet që janë atje. Henao është vullnetar me El Refugio, “Refugjati”. Kjo organizatë fetare vepron nga një shtëpi në Lumpkin të shtetit Georgia. Marilyn McGinnis organizo n vizitat në qendër. Zonja McGinnis thotë se vullnetarët sjellin çanta plot me veshje të dhuruara kur thërrasin të ndaluarit. Qeveria amerikane thotë se ndalimi ka si synim që të garantojë pjesëmarrjen e këtyre personave në seancën e deportimit. Qendra menaxhohet nga një kompani private që merret edhe me mbarëvajtjen e burgjeve. Autoritetet e imigracionit thonë se kjo kursen paratë e taksapaguesve. Por zonja McGinnis thotë se kjo është e gabuar. Vullnetarët që vijnë për të ndihmuar të ndaluarit përballen me një dilemë morale. A ndihmon puna e tyre sistemin e ndalimit që ka si synim fitimet, që ata mendojnë se është i gabuar? Profesorja e Universitetit Emory për fenë, Marie Marquardt, që është një nga vullnetaret, thotë se synimi kryesor i El Refugios është që sa më shumë njerëz të arrijnë t’i njohin të ndaluarit. Dhe ajo thotë se shumica kanë anëtarë familjeje këtu, si për shembull Flores që thjesht donte të bashkohej me prindërit që nuk i ka parë prej 24 vjetësh. Pas një lutjeje, vullnetarja e përshendet, pa qenë e sigurt a do të mund ta takojë përsëri.